KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2011. június 22-i ülésére)

TÁRGY: A 2011. ÉVI KÖLTSÉGVETÉS MÓDOSÍTÁSA

Az államháztartás működési rendjéről szóló 292/2009. (XII.19.) Korm. rendelet 68. §. (1) bekezdése alapján, tekintettel a Város 2011. évi költségvetési rendeletének 11. §.-ára, a Képviselő-testület rendeletének módosításával az önkormányzat, valamint költségvetési szervei költségvetését megváltoztathatja. 

A költségvetési rendelet júniusi módosítását elsősorban az alábbi tételek indokolják:
A Magyar Államkincstár tájékoztatása alapján a februári, a márciusi és az áprilisi normatív, kötött felhasználású támogatások jóváhagyott összegeinek átvezetése megtörtént. A prémiumévek program keretén belül 312 eFt támogatáshoz jutottunk.
A 2011. évi népszámlálás kiadásaihoz a Központi Statisztikai Hivatal biztosítja a fedezetet, a kiadások és bevétel beépítése megtörtént.
A Képviselő-testület 49/2011. sz. határozata rendelkezett a nyári gyermekétkeztetés pályázatának benyújtásáról, a 832 eFt önerőt átcsoportosítással biztosítottuk.

A Képviselő-testület 63/2011. sz. határozatában vállalta, hogy a Bács-Szakma Zrt. részére a 2011. évben 792 eFt támogatást utal, előirányzatot átcsoportosítással képeztünk.

A Képviselő-testület 35/2011. sz. határozata alapján a Városi Sporttelepen nyilvános WC építéséhez 5 millió Ft önerő szükséges, korábban 2,5 millió átcsoportosítása történt meg, a fennmaradó összeget is a Pályázati önerő alcímről biztosítottuk.
A Szennyvízcsatorna-hálózat VII-VIII. ütemének kiépítéséhez szükséges 3.600 eFt önerő átcsoportosítása ez előző években megszűnt szennyvíz-viziközmű befizetésekből ezen célra elkülönített előirányzatból történt. 
A Bajcsy-Árpád utcáknál körforgalom kiépítéséhez további 500 eFt szükséges, amelyet a Pályázati önerő alcímről biztosítottuk

A Képviselő-testület a 2011. február 23-i és április 27-i ülésein döntött az önkormányzati egészségügyi, szociális és gyermekjóléti feladatokat ellátó intézmények átalakításáról, az új szervezeti struktúra szükségessé tette az előirányzatok újrarendezését is.

A KTKT kiskőrösi középiskoláinak érettségi- és szakmai vizsgáinak kiadásaihoz 12.124 eFt az erre a célra elkülönített előirányzatból átcsoportosítással megtörtént.
A KTKT Petőfi Sándor Általános Iskola fejlesztése DAOP-4.2.1 pályázat projektmenedzsmenti feladataihoz további 11.540 eFt átcsoportosítása vált szükségessé.
A Város 2011. évi költségvetési rendeletének 9. §-ban átruházott hatáskörében:
· Polgármester a tartalékából hozzájárult 150 eFt-tal a FLASH Táncsport Egyesület gála megrendezéséhez, 300 eFt-tal a Kiskőrösi Szlovákok Szervezete Országos Rétes Fesztivál kiadásaihoz.
· A Költségvetési, Városfejlesztési és Mezőgazdasági Bizottság a nyári gyermekétkeztetést 100 eFt-tal támogatja.
· A Művelődési, Közoktatási és Sport Bizottság 40 eFt-tal a Petőfi Sándor Városi Könyvtár fotó-grafika kiállítás megszervezését; 25 eFt-tal a KTKT Petőfi Sándor Gimnáziuma erdélyi kirándulását és 204 eFt-tal a pedagógusnap megszervezését támogatta.
Előre nem tervezett projektmenedzsmenti feladatok fedezetére a polgármester céltartalékából 2.450 eFt-ot,  az általános tartalékból 3.000 eFt-ot csoportosítottunk át.
A 2011. évi működési hiány összege nem változott.
A fentiek alapján javasolom, hogy a Képviselő-testület Kiskőrös Város 2011. évi költségvetési rendeletének módosítását a rendelet-tervezetben foglaltak szerint fogadja el.

Kiskőrös 2011. június 09.       
 Domonyi László s.k.

